
חדשות תעופה בקצרה – פברואר 2010
· חברת דיימונד האוסטרית היתה מהראשונות שאימצה מנוע דיזל למטוסיה והוא הותקן במטוסה הדו-מנועי, 4-מושבי, ה- DA42 באופן בלעדי ובחלק ממטוסי ה- DA40 החד-מנועיים. המנועים היו של חברת TAE והספקם 135 כ"ס. אך המנועים הכזיבו, חברת TAE פשטה את הרגל, מאות מטוסים קורקעו ודיימונד נקלעה למצב קשה. אולם הסתבר שדיימונד החלה לפתח יחד עם מרצדס מנוע טורבו-דיזל משלה, ה- AE300 שהספקו 170 כ"ס ובשנה שעברה הוא קיבל רישוי. מנוע זה הותקן במטוס ה"דור החדש",      ה- DA42NG ולאחרונה החל שיווקו. משקלו המלא 4,189 ליב', המשקל השימושי 1,070 ליב', קיבולת דלק רגילה 50 גלון ועם מיכלי טווח ארוך 76 גלון. בהספק של 80% ובגובה 8,000 רגל מהירותו 162 קשר, תצרוכת הדלק היא 7 גלון לשעה לכל מנוע ובמיכלים רגילים, שהייתו 3 שעות. בהספק 75% ובגובה 12,500 רגל מהירותו 171 קשר, תצרוכת הדלק 6.5 גלון לשעה לכל מנוע ובמיכלי טווח ארוך, שהייתו 5 שעות. המטוס מצוייד באויוניקה מתקדמת G1000 של גרמין ומחירו 726,500 דולר. הסבת DA42 ממנועי הדיזל הקודמים לחדשים, עולה 145,000 דולר, כולל החלפת פרופלורים ועוד מספר רכיבים. דיימונד מתכוננת להתקין מנוע זה גם ב- DA40 החד-מנועי.
ה- TBO של ה- AE3000 בשלב זה הוא 1,000 שעות בלבד, מחמת הזהירות, אך דיימונד מתכוונת להעלותו והמגמה היא להגיע ל- TBO של 2,000 שעות.

במקביל לשינוי מנוע הדיזל, פיתחה דיימונד דגם של ה- DA42 המצוייד במנועי לייקומינג IO-360 הוותיקים והנפוצים בני 180 כ"ס. דגם זה נקרא DA42 L360, יועד לשוק האמריקאי וקיבל רישוי אמריקאי וקנדי באוגוסט 2009. מחיר דגם זה 599,800 דולר וגם הוא מצוייד באויוניקת גרמין G1000. הסבת DA42  עם מנועי הדיזל הקודמים למנועי לייקומינג, עולה 125,000 דולר.
· שנת 2009 היתה אחת השנים הקשות לתעופה הכללית. בשנה זו סופקו 2,276 מטוסים, ירידה של 43% ביחס ל- 2008, בה סופקו 3,967 מטוסים וירידה של 47% ביחס ל- 2007, בה סופקו 4,270 מטוסים. זהו הנתון הגרוע ביותר מאז 1997 בה סופקו 1,840 מטוסים. ב- 2009 סופקו 870 מטוסי סילון לעומת 1,313  ב- 2008, 441 מטוסי טורבו-פרופ' לעומת 535 ו- 965 מטוסי בוכנה לעומת 2,119 ב- 2008. הצפי של רוב החברות הוא ש- 2010 תהיה שנה של תחילת היחלצות מהמשבר הקשה.
נתון מעניין הנמצא במגמת עלייה מתמדת, הוא שבעוד שלפני 6 שנים 20% בלבד מהתפוקה של היצרנים האמריקאיים הופנתה ליצוא ו- 80% לשוק המקומי, הרי שב- 2009 נתון זה עבר את ה- 50%.

· הבואינג 747 "ג'מבו" טס לראשונה ב- 9/2/69, נכנס לשרות ב- 12/12/69 בחברת "פאן אמריקן" ההיסטורית והוביל למהפכה בתעופה המסחרית. לאחר כ- 40 שנות ייצור רצופות, ב- 10/11/09, סופק הג'מבו האחרון. בסה"כ יוצרו 1,418 מטוסים, מהם 724 מהדגמים הקלסיים (100, 200, 300, SR     ו- SP) ו- 694 מדגם 400 לסוגיו.
לאחר לבטים רבים ותוכניות שבוטלו, פיתחה בואינג את ה- 747-8  שהינו גירסה מוגדלת, משופרת ויעילה יותר של הג'מבו. אבטיפוס של דגם זה ביצע את טיסת הבכורה ב- 8/2/10, באיחור של מספר חודשים. למטוס הניסוי הראשון יצטרפו 2 נוספים וביחד יבצעו 1,700 שעות טיסה ו- 2,100 שעות ניסוי קרקעיות והרישוי ותחילת אספקה ללקוחות, צפויים ברבעון האחרון של 2010.
· חברת איירבס העלתה את המחיר הקטלוגי של מטוסיה לשנת 2010 ב- 5.8% בממוצע. מחיר מטוסיה צרי-הגוף מהסדרות A318, A319, A320 ו- A321, נע בטווח 63-96 מיליון דולר, מחיר ה- A350 העתידי לסוגיו, נע בטווח   225-285 מיליון דולר ומחירו של מטוס הדגל של החברה, ה- A380         סופר-ג'מבו, מגיע לכדי 346 מיליון דולר.
· הטייסת הראשונה בח"א הישראלי המצויידת בכטב"מ מטיפוס "הרון TP", קיבלה לאחרונה כשירות מבצעית. ה"הרון TP" הינו מתוצרת התעשייה האווירית, שייך לקטגוריית הכטב"מים ארוכי השהייה לגובה טיסה בינוני והינו אחד הגדולים בעולם. מוטתו 26 מ', משקלו המלא 4,620 ק"ג מהם 1,000 ק"ג מטעד ומשך שהייתו 36 שעות.
· חברת "סוחוי" הרוסית חשפה את ה- PAK FA שאמור להיות מטוס הקרב דור חמישי של הרוסים והמקביל ל- F-22 האמריקאי. בדומה ל- F-22, הוא דו-מנועי, חמקן, משייט במהירות על-קולית והחימוש מאוחסן בתאים בתוך גוף המטוס. עיון בתלת-מבט שלו, מראה דמיון ניכר לנורתרופ / מקדונל-דגלס YF-23 שהפסיד בתחרות מול ה- YF-22 (האבטיפוס של ה- F-22) בתחילת שנות ה- 90. טיסת הבכורה היתה ב- 29/1/10 וטיסות הניסוי תמשכנה עד ל- 2012, מועד בו יחליט ח"א הרוסי על המשך הפרויקט, אשר בגירסת הייצור שלו ייקרא T-50. הודו מגלה עניין רב בפרויקט ולדברי מנכ"ל סוחוי, ח"א הרוסי זקוק ל- 250 מטוסים כאלו והוא ייועד גם ליצוא. לדבריו מבחינת עלות/תועלת, הוא יהיה עדיף על פני המטוסים המערביים המקבילים (כפי שהרוסים הוכיחו עם סדרת מטוסי הסוחוי 27, שביצועיהם בתחומים מסויימים טובים משל ה- F-15 המקביל להם ומחירם נמוך בהרבה). לכן, סביר להניח שאמנם כך יהיה, שכן עלות ה- F-22 (ייצור+פיתוח) היא כ- 240 מיליון דולר ליחידה (!!) וייוצרו 187 מטוסים בלבד. הייצור אמור להסתיים ב- 2011 ובשל הטכנולוגיות המתקדמות והחסויות שלו, הוא לא אושר ליצוא (המתעניינות העיקריות הן ישראל ויפן).
· מזה מספר שנים, בואינג מפתחת מערכת מוטסת של לייזר רב-עוצמה להשמדת טילים בליסטיים בשלב ההאצה שלאחר השיגור, ממרחק של מאות ק"מ. המערכת, הנקראת ALTB, מורכבת על בואינג 747-400F והספק הלייזר הכימי שבה הוא 1MW. ב- 11/2/10 בוצע ניסוי מול חופי קליפורניה וקרן לייזר ששוגרה מהמטוס, השמידה טיל בליסטי שדימה טיל "סקאד" ושבוע לפני כן השמידה טיל מטרה דו-שלבי קטן ומהיר יותר. על אף הצלחות אלו, עתיד הפרויקט לא ברור, בניית אבטיפוס שני בוטלה, ההקצבה לשנת 2011 היא פחות מ- 100 מליון דולר ולמעשה רק שומרת על הקיים ושר ההגנה, רוברט גייטס, מתנגד להקצבת 6 מיליארד דולר הדרושים להפיכת המערכת למבצעית. 

